|  |  |  |
| --- | --- | --- |
|  | |  |
| Deres ref.: | Vår ref.: | Dato: |
|  | 24/12061 - 3 | 08.01.2025 |

# Høringsbrev

## Forslag til endring av forskrift om hundehold, Ringerike kommune

Ringerike kommune sender forslag til endring av forskrift om hundehold, Ringerike kommune, Buskerud, heretter kalt lokal forskrift, på høring.

Forslaget ble lagt fram for Kommunestyret i sak 189/24 den 13.12.2024, og høringsbrevet ble vedtatt sendt ut til faglag, beitelag, jaktrettshavere og jeger- og fiskeforeninger. Høringen skal også kunngjøres på kommunens hjemmesider og i Ringerikes blad.

Forslag til endring

Kommunen foreslår å legge til et område og fjerne et område hvor utvidet båndtvang av hensyn til bufe skal gjelde. Etter endring vil lokal forskrift § 3 lyde:

***§ 3 Båndtvang av hensyn til bufe***

*Innenfor følgende områder er det i tillegg til den allmenne båndtvangstid, også båndtvang i tiden f.o.m. 21. august t.o.m. 30. september:*

* *Hele Ringerikes del av Krokskogen/Nordmarka, med vestgrense: Åsaveien fra Holedelet til Nordbyveien, deretter Nordbyveien nord til Hols-ledningen, Hols-ledningen vestover til Rv 241 ved Klekken, og Rv 241 nord til Jevnakerdelet.*
* *Hele Ringerikes del av Holleia, med østgrense Tyrifjorden, deretter grense nordover Sogna elv og Eidselva, fram til grense mot Krødsherad.*
* *Bergsjøområdet, Brekkebygda og vestre del av Strømsoddbygda, dvs. nord for Eidselva og vest for Sogna, Strømsoddelva og Sandvasselva.*
* *Et område øst for Strømsoddelva og Sandvannselva som ligger innenfor en linje: Langebru – Ø. Kolsjø – Eidvannet – Kjølbekkdammen.*
* *Veme, nord for Soknedalsveien, fra Pukerudhagen mot Soknabruket, opp langs Sogna til Nordre Stallen, over til Vælsvatna, Store Rørstjern og ned mot Heggelia*

*Kart som viser disse områder kan fås fra Arealforvaltningen, Ringerike kommune, og er også lagt ut på kommunens internettsider.*

Endringen er illustrert i vedlagte kart. Nytt område har blått omriss, og arealet som er foreslått tatt ut har rød skravur.

Eksisterende forskrift kan leses her: <https://lovdata.no/dokument/LF/forskrift/2005-06-29-1819>

Begrunnelse for forslaget

Hundeloven legger begrensninger for når kommunen kan vedta bestemmelser om utvidet  
båndtvang av hensyn til beitedyr. Det er kun i områder hvor det er beiterett og aktiv beitebruk  
at kommunen kan gi bestemmelser om utvidet båndtvang, jf. hundeloven § 6.

Områder som er omfattet av § 3 har båndtvang t.o.m. 30. september. Etter denne datoen har de fleste dyrene blitt hentet hjem fra utmark. Hvilke områder som skal ha utvidet båndtvang av hensyn til bufe i lokal forskrift har ikke blitt revidert siden 2005. Siden den gang har det vært noen endringer i bruken av beiterett i utmark. Området som er foreslått tatt inn i § 3 har hatt en betydelig økning i antall husdyr og bruk av beiteretten i utmark. Tilsvarende har det vært en nedgang i antall husdyr og bruken av utmark i området som er foreslått å ikke lenger være omfattet av utvidet båndtvang.

Forslagene som nå fremmes kommer i utgangspunktet som et innspill fra Ringerike og Hole beitelag, som har god oversikt over beitedyr i utmark. Beitelagets innspill stemmer godt med landbrukskontorets oppfatning av dagens situasjon, som blant annet kommer frem i søknader om dyr på utmarksbeite i tilskuddsordningen produksjonstilskudd.

Bakgrunnen for beitelagets innspill var gjentatte uønskede hendelser med hund som påførte skade på sau. Slike hendelser er svært uheldig, og får både dyrevelferdsmessige og økonomiske konsekvenser, både for de som driver med sau, men også for hund og hundeeier. Kommunen mener at forslag til ny forskrift vil begrense slike hendelser i fremtiden.

Alle som har husdyr på utmarksbeite i kommunen, samt beitelag og lokale faglag i jordbruket har fått mulighet til å komme med innspill før forslag til endring av lokal forskrift ble utarbeidet, og som nå sendes på høring.

Høringsinnspill

Det presiseres at det kun er areal som skal omfattes av utvidet båndtvang i forskriftens § 3 som er foreslått endret og som det er mulig å komme med innspill til. Andre innspill til innholdet i forskriften vil ikke være relevante i denne sammenhengen. Det kan være aktuelt å se på andre deler av forskriften ved en senere anledning.

Relevante høringsinnspill vil bli vurdert før endelig endringsforslag legges fram for Kommunestyret for vedtak.

Du kan sende høringsinnspill til [postmottak@ringerike.kommune.no](mailto:postmottak@ringerike.kommune.no), eller via post til Ringerike kommune, Postboks 123 Sentrum, 3502 Hønefoss. Merk svaret med høring, hundeforskrift, landbrukskontoret.

Frist for å komme med høringsinnspill er **10. februar 2025**.

Med hilsen

Lisa Grenlund Langebro

avdelingsleder

*Dokumentet er elektronisk godkjent og har derfor ingen signatur*

| **Mottakere** |  |  |  |  |
| --- | --- | --- | --- | --- |
| Norderhov Sogneselskap | v/Liv Berit Strøm Lundstadveien 80 | 3514 | Hønefoss |  |
| Ringerike Jeger- Og Fiskerforening | Postboks 237 | 3502 | Hønefoss |  |
| Ringerike Og Hole Beitelag Sa | c/o Guro Johnsrud Jonsrudveien 153 | 3534 | Sokna |  |
| Ringerike og Hole BS | Stubedalsveien 84 | 3512 | HØNEFOSS |  |
| Ringerike Skogeierlag | Viken Skog SA Postboks 500 Sentrum | 3504 | Hønefoss |  |
| Ådal Landbrukslag |  |  |  |  |

Ledere for elg-, hjorte- og rådyrvald i kommunen

| **Kopimottakere** |  |  |  |  |
| --- | --- | --- | --- | --- |
|  |  |  |  |  |

| **Vedlegg** |
| --- |
| baandtvang\_kart (1).jpg |